om den holdning, der skal indtages på Den Europæiske Unions vegne i Medlemsrådet under Det Internationale Olivenråd (IOC), for så vidt angår fjernelsen af kategorien almindelig jomfruolie fra bilag B til den internationale overenskomst af 2015 om olivenolie og spiseoliven

BEGRUNDELSE

1.Forslagets genstand

Dette forslag vedrører en afgørelse om fastlæggelse af den holdning, der skal indtages på Unionens vegne i Medlemsrådet under Det Internationale Olivenråd ("IOC") i forbindelse med fjernelsen af kategorien almindelig jomfruolie fra bilag B i den internationale overenskomst om olivenolie og spiseoliven.

2.Baggrund for forslaget

2.1.Den internationale overenskomst af 2015 om olivenolie og spiseoliven

Den internationale overenskomst af 2015 om olivenolie og spiseoliven ("overenskomsten") har til formål i) at arbejde hen imod ensartethed i national og international lovgivning vedrørende de fysisk-kemiske og organoleptiske egenskaber ved olivenolier, olier af olivenpresserester og spiseoliven med henblik på at forebygge handelshindringer, ii) at gennemføre aktiviteter inden for fysisk-kemiske og organoleptiske analyser for at øge kendskabet til olivenprodukters sammensætning og kvalitetsegenskaber med henblik på konsolidering af de internationale standarder og iii) at styrke Det Internationale Olivenråds rolle som forum med stor ekspertise inden for oliven og olivenolie i det internationale videnskabelige samfund.

Den nye udgave af overenskomsten trådte i kraft den 1. januar 2017.

Den Europæiske Union er part i overenskomsten.

2.2.Medlemsrådet

Medlemsrådet under Det Internationale Olivenråd ("medlemsrådet") er IOC's højeste myndighed og beslutningstagende organ. Det udøver alle de beføjelser og varetager alle de funktioner, som er nødvendige for at opfylde målene for denne overenskomst. Som part i overenskomsten er Den Europæiske Union medlem af IOC og repræsenteret i Medlemsrådet. I henhold til IOC-overenskomstens artikel 19, stk. 2, kan Medlemsrådet træffe afgørelser om ændring af bilagene til IOC-overenskomsten. I overensstemmelse med IOC-overenskomstens artikel 10, stk. 3, træffes Medlemsrådets afgørelser om eventuelle ændringer af overenskomsten ved konsensus.

2.3.Den retsakt, der skal vedtages af Medlemsrådet

IOC's eksekutivsekretariat tilsendte den 29. april 2022 medlemmerne teksten til en afgørelse om kemi og standardisering, der skal vedtages af Medlemsrådet. Formålet med den påtænkte retsakt er at fjerne kategorien almindelig jomfruolie fra bilag B til IOC-overenskomsten fra den 1. januar 2026. I henhold til aftalens artikel 20, stk. 1, finder betegnelserne i bilag B og C til IOC-overenskomsten anvendelse på medlemmernes internationale handel. Den påtænkte retsakt vil således ændre bilag B til IOC-overenskomsten.

Det arbejdsdokument fra Kommissionens tjenestegrene, der ledsager dette forslag, indeholder teksten til afgørelsen.

På den 115. samling i IOC (juni 2022) anmodede EU om, at vedtagelsen af afgørelsen blev udsat, da det ikke var i stand til at give sin godkendelse (den tid, der er nødvendig for at vedtage den holdning, der skal indtages på Unionens vegne). Den holdning, der er omhandlet i nærværende afgørelse, vil derfor blive fastlagt på Unionens vegne enten på IOC's 116. samling i november 2022 eller inden for rammerne af en eventuel procedure med henblik på vedtagelse i Medlemsrådet ved udveksling af korrespondance, jf. overenskomstens artikel 10, stk. 6, inden dets næste ordinære samling i november 2022.

3.Den holdning, der skal indtages på Unionens vegne

Den afgørelse, der skal vedtages af Medlemsrådet, vil ændre bilag B til IOC-overenskomsten ved at fjerne kategorien almindelig jomfruolie med ikrafttrædelsesdato den 1. januar 2026. Medlemsrådet vil på det tidspunkt skulle træffe en yderligere afgørelse for at fjerne denne kategori og de relaterede parametre fra IOC's varestandard for olivenolie og olie af olivenpresserester.

En sådan kategori af olivenolie findes ikke i Europa-Parlamentets og Rådets forordning (EU) nr. 1308/2013. Ovennævnte afgørelse er derfor i overensstemmelse med Unionens politik for så vidt angår handelsnormer for afsætning af landbrugsprodukter som omhandlet i del II, afsnit II, i Europa-Parlamentets og Rådets forordning (EU) nr. 1308/2013.

Unionens holdning er, under hensyntagen til beslutningsprocessen i Medlemsrådet under IOC, nødvendig med henblik på vedtagelsen af den afgørelse, der er omhandlet i bilaget.

4.Retsgrundlag